**Marats Kasems** (dzimis 1990. gada 14. martā Rīgā) ir Latvijas politologs, bijušais Krievijas žurnālists un ziņu aģentūras *Sputnik Lietuva* galvenais redaktors.

Dzīvesgājums
------------

Marats Kasems dzimis Rīgā 1990. gada 14. martā. Tēvs — Fādels, Jemenas arābs un karavīrs, māte — Svetlana. Mācījies klavierspēli Salaspils Mūzikas un mākslas skolā, studējis politoloģiju Latvijas Universitātē (ko nepabeidza) un Krievijas Tautu sadraudzības universitātē.

2009. gadā Kasems kandidēja Salaspils domes vēlēšanās no partijas "Demokrāti.lv", ar plusiņu palīdzību ievērojami paceļoties partijas sarakstā, taču partija domē neiekļuva.

2013. gadā Kasems kandidēja Salaspils novada domes vēlēšanās no partijas "Saskaņa", taču pēc tam tika izslēgts no partijas, jo sociālajos tīklos un citos interneta portālos plašu ievērību piesaistīja video, kurā viņš redzams, gānoties par pašvaldību vēlēšanu rezultātiem.

2018. gadā Kasems kandidēja Saeimas vēlēšanās no partiju apvienības "Par alternatīvu". Viņš sarakstā bija pieteikts kā Krievijas medija "Rossija Segodņa" žurnālists. Vēlāk Kasems kļuva par *Sputnik Lietuva* redaktoru, bet 2019. gadā Lietuva pasludināja viņu par *persona non grata* un uz pieciem gadiem liedza iebraukšanu valstī.

2022. gada 30. decembrī Kasems tika aizturēts Latvijā, iemesls bija aizdomas par spiegošanu un Eiropas Savienības ekonomisko sankciju pārkāpšanu. Prokuratūra Kasemam cēla apsūdzību pēc Krimināllikuma panta par palīdzību ārvalstij pret Latvijas Republiku vērstā darbībā. 2023. gada aprīlī viņš tika atbrīvots no ieslodzījuma pret parakstu par neizbraukšanu no Latvijas. 2023. gada jūlijā saskaņā ar Ģenerālprokuratūras priekšrakstu par sodu, Kasems tika atzīts par vainīgu un sodīts par palīdzību ārvalstij pret Latviju vērstā darbībā. Ņemot vērā, ka Kasems savu vainu atzinis un nožēlojis, viņam tika piemērots 15 500 eiro sods.

2023. gada 31. augustā plašā intervijā portālam Delfi Kasems sacīja, ka, strādājot pie propagandista Dmitrija Kiseļova, viņš veicis netīru darbu un par to saņēmis mazu samaksu. Kasems arī teica, ka neplāno atgriezties Krievijā. Pēc neilga laika intervija tika dzēsta no portāla.

Intervijā telekanālam TV3 paziņoja, ka plāno kandidēt Saeimas vēlēšanās.

Intervijā laikrakstam *Novaya Gazeta Europe* Kasems noliedza apgalvojumus par krievvalodīgo apspiešanu Latvijā.

Atsauces
--------

1. 1 2  «VDD arestētais "Sputnik Lietuva" redaktors Kasems: Meloju naudas dēļ». *tv3.lv* (latviešu). Skatīts: 2023-09-12.
2. ↑  «Наследный принц из Саласпилса: потомок йеменского султана». *press.lv* (krievu). Skatīts: 2023-07-31.
3. 1 2 3  «"Я выполнял грязную работу и получал за нее мало". Марат Касем о работе на Киселева, тюрьме и решении остаться в Латвии». *webcache.googleusercontent.com*. Skatīts: 2023-09-02.
4. ↑  «Vēlētāju nolādētājs: es esmu kulturāls cilvēks». *Viedokļi* (latviešu). 2013-06-07. Skatīts: 2023-07-31.
5. ↑  «Угроза нацбезопасности: в аэропорту Вильнюса задержан главред "Sputnik Литва"». *За рубежом* (krievu). 2019-05-28. Skatīts: 2023-07-31.
6. ↑  Kārlis Arājs; Uldis Strautmanis. «Par sadarbību ar Kremļa propagandas mediju aizturēts 'Latvijas nolādētājs' Marats Kasems». *www.delfi.lv* (latviešu), 2023-01-05. Skatīts: 2023-07-31.
7. ↑  «Kremļa propagandists Kasems atbrīvots pret parakstu par neizbraukšanu no Latvijas». *www.lsm.lv* (latviešu). Skatīts: 2023-07-31.
8. ↑  «Rinkēvičs prasa skaidrojumu par Kremļa propagandistam Kasemam piemēroto 15 500 eiro sodu». *www.lsm.lv* (latviešu). Skatīts: 2023-07-31.
9. ↑   Исповедь бывшего пропагандиста / Разговор Ильи Азара с Маратом Касемом. Atjaunināts: 2024-02-15